Honda bremser op for elbiler – satser på hybrider i stedet

Honda skruer markant ned for sine ambitioner på elbilfronten. Bilproducenten har meddelt, at den ikke længere forventer at nå sit tidligere mål om, at 30 procent af salget i 2030 skal bestå af rene elbiler. Nu lyder vurderingen snarere på 20 procent – og det får konsekvenser.

Ifølge Hondas topchef Toshihiro Mibe skyldes det en opbremsning i efterspørgslen:

– Baseret på den nuværende markedssituation forventer vi, at salget af elbiler i 2030 vil ligge under de 30 procent, vi tidligere har sigtet mod, udtaler han.

Samtidig reducerer Honda sine planlagte investeringer i elbiler og bilsoftware med cirka 30 procent – fra 10 til 7 billioner yen (458 til 319 milliarder kroner). Det sker, selvom selskabet tidligere har meldt ud, at man ville satse stort på elektrificering og softwareudvikling i dette årti.

Hybrider i stedet for el

I stedet rykker hybrider nu længere frem i køen. Honda planlægger at lancere hele 13 nye hybridmodeller globalt frem mod 2031, og store modeller vil også få hybridteknologi i anden halvdel af årtiet. Ambitionen er at sælge op mod 2,3 millioner hybrider årligt inden 2030.

Helt droppet er elbilsplanerne dog ikke. Honda arbejder fortsat på de to modeller 0 Saloon og 0 SUV, der blev præsenteret tidligere i år og skal produceres fra 2026. Modellerne er bygget på en ny platform, udviklet in-house, og byder blandt andet på teknologi til niveau 3 autonom kørsel. Om planerne for yderligere modeller – som en mere prisvenlig el-crossover – også realiseres, er dog nu mere usikkert.

Trods opbremsningen fastholder Honda dog sit langsigtede mål om, at alle nye biler i 2040 skal være enten elbiler eller brintbiler.

Honda har p.t. lanceret to elbiler herhjemme; for fem år siden sendte de Honda e på vejene. Den er senere blevet skiftet ud med Honda e:ny1. Samlet er der dog indregistreret blot 713 elbiler fra Honda herhjemme. Ligesom de øvrige japanske mærker har Honda været sent ude af starthullerne, når det kommer til elbiler. Det koster nu.

Honda bremser op for elbiler – satser på hybrider i stedet